เครดิตบูโรเล็งชงบอร์ดจัดเกรดชำระหนี้ผู้ขอสินเชื่อ
เครดิตบูโรชงบอร์ด ทำเครดิตสกอริ่ง จัดเกรดประวัติจ่ายหนี้บุคคลธรรมดา-นิติบุคคล
28 ส.ค. 2558

เครดิตบูโรชงบอร์ด ทำเครดิตสกอริ่ง จัดเกรดประวัติจ่ายหนี้บุคคลธรรมดา-นิติบุคคล
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ (เครดิตบูโร) เปิดเผยว่า เครดิตบูโรจะเสนอให้คณะกรรมการข้อมูลเครดิตบูโรแห่งชาติ ที่มีนายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เป็นประธาน เพื่อพิจารณาอนุมัติให้เครดิตบูโรสามารถประมวลผลและเปิดเผยข้อมูลเครดิต (Credit Scoring) ของบุคคลธรรมดาและนิติบุคคล เพื่อให้คะแนนหรือจัดเกรดประวัติการชำระเงิน หากได้รับการอนุมัติ ก็จะประกาศใช้ได้ภายใน 90 วัน
เบื้องต้นเครดิตบูโรจะนำข้อมูลประวัติการชำระเงินมาจัดกลุ่ม เช่น รูปแบบการชำระเงิน ประเภทสินเชื่อ ในกลุ่มข้อมูล 1 หมื่นรายการ ว่า ในอีก 12 เดือนข้างหน้ามีโอกาสทางสถิติที่กลุ่มนี้จะไม่สามารถชำระหนี้จำนวนเท่าใด เพื่อประเมินความเสี่ยงในการให้สินเชื่อ
ทั้งนี้ การจัดทำเครดิตสกอริ่งจะทำให้สถาบันการเงินและเจ้าของข้อมูลทราบถึงความสามารถในการชำระหนี้ และโอกาสความเสี่ยงที่จะไม่ชำระหนี้ของเจ้าของข้อมูล หากถูกจัดอยู่ในกลุ่มเกรดประวัติการชำระหนี้ที่ดี ก็อาจจะเข้าถึงสินเชื่อได้ง่ายขึ้น และจ่ายอัตราดอกเบี้ยถูกลง ขณะที่สถาบันการเงินสามารถใช้พิจารณาความเสี่ยงและการให้สินเชื่อได้ด้วย 
"ข้อมูลเครดิตบูโรไม่ได้มุ่งให้นำไปใช้เพื่อปฏิเสธสินเชื่อ แต่เพื่อให้ทราบว่าเจ้าของข้อมูลมีประวัติการชำระเงินอย่างไร" นายสุรพล กล่าว